KOMISIJOS REGLAMENTAS (EB) Nr. 104/2007
2007 m. vasario 2 d.
nustatantis pagalbos už perdirbimui skirtus pomidorus dydį 2007/2008 prekybos metais
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į Bulgarijos ir Rumunijos stojimo sutartį,
atsižvelgdama į Bulgarijos ir Rumunijos stojimo aktą, ypač į jo 41 straipsnį,
atsižvelgdama į 1996 m. spalio 28 d. Tarybos reglamentą (EB) Nr. 2201/96 dėl bendro perdirbtų vaisių ir daržovių produktų rinkų organizavimo (1), ypač į jo 6 straipsnio 1 dalį,
kadangi:
(1)
2003 m. rugpjūčio 29 d. Komisijos reglamento (EB) Nr. 1535/2003 dėl Tarybos reglamento (EB) Nr. 2201/96 taikymo pagal pagalbos perdirbtiems vaisių ir daržovių produktams schemą išsamių taisyklių nustatymo (2) 3 straipsnio 3 dalyje numatyta, kad Komisija paskelbia pagalbos už perdirbimui skirtus pomidorus dydį ne vėliau kaip iki sausio 31 d.
(2)
Valstybėms narėms, buvusioms Bendrijos sudėtyje iki 2004 m. balandžio 30 d., pomidorų perdirbimo Bendrijos ir nacionalinių garantuojamųjų ribų laikymosi kontrolė, minima Reglamento (EB) Nr. 2201/96 5 straipsnio 1 dalyje, yra atliekama remiantis paskutiniųjų trejų prekybos metų, apie kuriuos turimi galutiniai visų susijusių valstybių narių duomenys, suteiktos pagalbos dydžiu.
(3)
Remiantis 2004 m. kovo 5 d. Reglamento (EB) Nr. 416/2004, nustatančio pereinamojo laikotarpio priemones, susijusias su Tarybos reglamento (EB) Nr. 2201/96 ir Reglamento (EB) Nr. 1535/2003 taikymu dėl Čekijos Respublikos, Estijos, Kipro, Latvijos, Lietuvos, Vengrijos, Maltos, Lenkijos, Slovėnijos ir Slovakijos įstojimo į Europos Sąjungą (3), 4 straipsniu, 2004 m. gegužės 1 d. į Europos Sąjungą įstojusioms valstybėms narėms pomidorų perdirbimo Bendrijos ir nacionalinių ribų laikymosi kontrolė yra atliekama remiantis kiekiais, už kuriuos buvo suteikta pagalba 2004/2005 ir 2005/2006 prekybos metais ir kiekiais, dėl kurių buvo pateiktos 2006/2007 prekybos metų pagalbos paraiškos.
(4)
Pagal pagalbos schemą perdirbtų pomidorų kiekis, į kurį reikia atsižvelgti atliekant Bendrijos ir nacionalinių ribų laikymosi kontrolę, 1 705 561 tonomis viršija Bendrijos ribą. Pagalbos už perdirbimui skirtus pomidorus 2007/2008 prekybos metais dydis nustatytą perdirbimo ribą viršijusioms valstybėms narėms turi būti perskaičiuotas, atsižvelgiant į Reglamento (EB) Nr. 2201/96 4 straipsnio 2 dalyje nustatytą dydį, laikantis to reglamento 5 straipsnio 2 ir 4 dalių ir Reglamento (EB) Nr. 416/2004 3 straipsnio 2 dalies nuostatų.
(5)
Su perdirbimo nacionalinių ribų laikymosi kontrole, numatyta Reglamento (EB) Nr. 2201/96 5 straipsnyje, susijęs skaičiavimo mechanizmas Bulgarijai ir Rumunijai taikomas ne iš karto. Todėl jo taikymui reikėtų nustatyti pereinamojo laikotarpio priemones. 2007/2008 prekybos metais, apie kuriuos nėra galutinių šių valstybių narių duomenų, susijusių su pomidorų perdirbimo Bendrijos ir nacionalinių garantuojamųjų ribų laikymosi kontrole ir laikantis atsargumo principo, reikėtų numatyti išankstinį pagalbos sumažinimą vėliau tą pagalbos sumą kompensuojant, jeigu minėtų prekybos metų pabaigoje ribos nebus viršytos.
(6)
Šiame reglamente numatytos priemonės atitinka Perdirbtų vaisių ir daržovių vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Pagal Reglamento (EB) Nr. 2201/96 2 straipsnį 2007/2008 prekybos metais pagalbos už pomidorus dydis yra:
a)
Čekijoje, Graikijoje, Prancūzijoje, Kipre, Vengrijoje, Maltoje, Lenkijoje, Portugalijoje ir Slovakijoje - 34,50 EUR/t;
b)
Italijoje - 27,76 EUR/t;
c)
Ispanijoje -
i)
34,50 EUR/t už pomidorus, skirtus perdirbti į sveikus nuluptus pomidorus;
ii)
12,75 EUR/t už pomidorus, skirtus kitokiam perdirbimui;
d)
Bulgarijoje ir Rumunijoje - 25,88 EUR/t.
2 straipsnis
1. Jeigu atlikus ribų laikymosi 2007/2008 prekybos metais kontrolę paaiškėja, kad Bendrijos riba nebuvo viršyta, pasibaigus 2007/2008 prekybos metams Bulgarijai ir Rumunijai mokama papildoma suma, sudaranti 25 % pagalbos dydžio, nustatyto Reglamento (EB) Nr. 2201/96 4 straipsnio 2 dalyje.
2. Jeigu Bendrijos riba būtų viršyta ir jei riba nebuvo viršyta ar buvo viršyta mažiau kaip 25 % Bulgarijoje ir Rumunijoje, pasibaigus 2007/2008 prekybos metams šioms valstybėms narėms yra sumokama papildoma suma.
Pirmoje pastraipoje nurodyta papildoma suma grindžiama dydžiu, kuriuo buvo faktiškai viršyta nacionalinė riba, neviršijant 25 % pagalbos dydžio, nustatyto Reglamento (EB) Nr. 2201/96 4 straipsnio 2 dalyje.
3. Atliekant perdirbimo nacionalinių ribų laikymosi kontrolę Bulgarijoje ir Rumunijoje, 2007/2008 prekybos metų atžvilgiu apskaičiavimas grindžiamas kiekiais, dėl kurių buvo pateiktos 2007/2008 prekybos metų pagalbos paraiškos.
3 straipsnis
Šis reglamentas įsigalioja trečią dieną nuo jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje, 2007 m. vasario 2 d.